Nokia 4.2 लॉन्च हुआ भारत में, दो रियर कैमरों से है लैस  
नोकिया 4.2 में 5.71 इंच का एचडी+ (720x1520 पिक्सल) डिस्प्ले है
8 मेगापिक्सल का फ्रंट कैमरा है Nokia 4.2 में 
3,000 एमएएच की बैटरी है Nokia 4.2 में
Nokia 4.2 के लिए इंतज़ार खत्म हो गया है। इस फोन को भारतीय मार्केट में पेश कर दिया गया है। नोकिया ब्रांड के हैंडसेट बनाने वाली कंपनी HMD Global ने मंगलवार को Nokia 4.2 भारत में लॉन्च करने की जानकारी दी। गूगल के एंड्रॉयड वन प्लेटफॉर्म पर चलने वाले इस Nokia फोन को सबसे पहले फरवरी 2019 में मोबाइल वर्ल्ड कॉन्ग्रेस में पेश किया गया था। Nokia के इस नए स्मार्टफोन को दो अनोखे फीचर के लिए जाना जाएगा। इसमें गूगल असिस्टेंट के लिए अलग बटन है और पावर बटन में नोटिफिकेशन लाइट भी है।
इसके अलावा नोकिया 4.2 दो रियर कैमरे, 3,000 एमएएच और स्नैपड्रैगन 439 प्रोसेसर के साथ आता है। इसकी बिक्री शुरुआत में नोकिया ऑनलाइन स्टोर पर होगी। इसके बाद हैंडसेट ऑफलाइन मार्केट में उपलब्ध हो जाएगा।

नोकिया 4.2 को भारतीय मार्केट में 10,990 रुपये में बेचा जाएगा। यह दाम 3 जीबी रैम + 32 जीबी वेरिएंट का है। कंपनी ने फिलहाल इस हैंडसेट के 2 जीबी रैम वेरिएंट को भारत में लाने की जानकारी नहीं दी है। फोन ब्लैक और पिंक सैंड रंग में उपलब्ध होगा।
HMD Global के मुताबिक, Nokia 4.2 की बिक्री मंगलवार से कंपनी के अपने ऑनलाइन स्टोर पर शुरू होगी। पहले हफ्ते हैंडसेट एक्सक्लूसिव तौर पर इसी प्लेटफॉर्म पर उपलब्ध रहेगा। इसके बाद हैंडसेट को 14 मई से देशभर के नामी रिटेल स्टोर में उपलब्ध कराया जाएगा।  
अब बात लॉन्च ऑफर्स की। एचएमडी ग्लोबल की ओर से नोकिया 4.2 की खरीदारी पर 500 रुपये का इंस्टेंट डिस्काउंट दिया जा रहा है। इच्छुक ग्राहकों को इसका फायदा उठाने के लिए LAUNCHOFFER कोड का इस्तेमाल करना होगा। यह 10 जून 2019 तक उपलब्ध होगा। इसके अतिरिक्त Vodafone Idea सब्सक्राइबर्स 2,000 रुपये का इंस्टेंट कैशबैक पाएंगे। Nokia 4.2 मुफ्त स्क्रीन रिप्लेसमेंट गारंटी के साथ आएगा जो 6 महीने के लिए वैध होगा।

नोकिया 4.2 मॉडर्न डिज़ाइन से लैस है। इसमें टॉप पर वाटरड्रॉप नॉच है। हालांकि, फोन के टॉप और बॉटम पर बेज़ल काफी चौड़े हैं। स्मार्टफोन में फ्रंट और बैक पैनल पर प्रीमियम लुक के लिए 2.5डी ग्लास है। बता दें कि Nokia 4.2 में पिछले हिस्से पर फिंगरप्रिंट सेंसर है।


नोकिया 4.2 में 5.71 इंच का एचडी+ (720x1520 पिक्सल) डिस्प्ले है, 19:9 आस्पेक्ट रेशियो के साथ। इस हैंडसेट में ऑक्टा-कोर क्वालकॉम स्नैपड्रैगन 439 प्रोसेसर का इस्तेमाल हुआ है। मल्टीटास्किंग के लिए 3 जीबी रैम दिए गए हैं। इनबिल्ट स्टोरेज 32 जीबी है और ज़रूरत पड़ने पर 400 जीबी तक का माइक्रोएसडी कार्ड इस्तेमाल करना संभव है। यह स्मार्टफोन एंड्रॉयड पाई के साथ उतारा गया है।
Nokia 4.2 में पिछले हिस्से पर दो कैमरे हैं। प्राइमरी सेंसर 13 मेगापिक्सल का है। यह ऑटोफोकस लेंस एफ /2.2 अपर्चर वाला है। इसके साथ जुगलबंदी में 2 मेगापिक्सल का सेंसर काम करेगा। सेल्फी के लिए 8 मेगापिक्सल का फ्रंट कैमरा है जिसका अपर्चर एफ /2.0 होगा।
इसका डाइमेंशन 148.95x71.30x8.39 मिलीमीटर है और वज़न 161 ग्राम। कनेक्टिविटी के लिए माइक्रो-यूएसबी पोर्ट, ब्लूटूथ वर्जन 4.2, वाई-फाई 802.11 बी/जी/एन, जीपीएस/ए-जीपीएस/ग्लोनॉस और एफएम रेडियो शामिल है। 3,000 एमएएच की बैटरी इस फोन में जान फूंकने का काम करेगी।